Úradný vestník L 098 , 02/04/2004 S. 0022 - 0024



Nariadenie Komisie (ES) č. 621/2004 z 1. apríla 2004, ktorým sa ustanovujú pravidlá vykonávania nariadenia Rady (ES) č. 1164/94, pokiaľ ide o informačné opatrenia a opatrenia publicity týkajúce sa činností Kohézneho fondu KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 1164/94 zo 16. mája 1994, ktorým sa zriaďuje Kohézny fond [1], najmä na jeho článok 14 odsek 3, keďže: (1) vykonávanie rozhodnutia Komisie 96/455/ES z 25. júna o opatreniach pre informovanie a publicitu, ktoré sú členské štáty a Komisia povinné vykonávať v súvislosti s činnosťami Kohézneho fondu podľa nariadenia Rady (ES) č. 1164/94, [2] vyžaduje zjednodušenie, pretože niektoré opatrenia sa ukázali byť príliš komplexné na vykonávanie; (2) je nevyhnutné napomáhať vykonávaniu opatrení pre informovanie a publicitu a zlepšiť ich efektívnosť s cieľom zvýšiť viditeľnosť projektov a zvyšovať verejnú informovanosť o úlohe, ktorú plní Európska únia prostredníctvom kohéznej politiky; (3) informačné opatrenia týkajúce sa Kohézneho fondu by mali byť zosúladené s tými, ktoré sa týkajú štrukturálnych fondov, ako bolo ustanovené v nariadení Komisie (ES) č. 1159/2000 z 30. mája 2000 o opatreniach pre informovanie a publicitu týkajúcich sa pomoci zo štrukturálnych fondov, ktoré majú vykonať členské štáty [3]; (4) správy, ktoré majú byť propagované, je potrebné objasniť, a nástroje čo najlepšie prispôsobiť cieľu zvyšovania verejnej informovanosti, PRIJALA TOTO NARIADENIE: KAPITOLA I ZÁSADY A OBSAH OPATRENÍ Článok 1 Opatrenia pre informovanie a publicitu týkajúce sa práce Kohézneho fondu majú za cieľ zvyšovať verejnú informovanosť o projektoch čiastočne financovaných fondom a demonštrovať úlohu, ktorú plní spoločenstvo prostredníctvom tohto fondu. Opatrenia je potrebné zamerať na verejnosť v prijímajúcich členských štátoch a usilovať o vytvorenie jednotného obrazu o úlohe spoločenstva. Pokiaľ je to vhodné, môžu zahŕňať činnosti týkajúce sa programov a projektov čiastočne financovaných zo štrukturálnych fondov podľa nariadenia (ES) č. 1159/2000. Článok 2 Členské štáty zabezpečia, aby orgány zodpovedné za vykonávanie projektov Kohézneho fondu (ďalej len "zodpovedné orgány") vykonali všetky administratívne opatrenia na zabezpečenie informovanosti o týchto projektoch a na zabezpečenie ich propagácie v súlade s týmto nariadením. Akonáhle sa rozhodne o čiastočnom financovaní projektu z Kohézneho fondu, zostavia súvislý súbor opatrení pre obdobie trvania projektov. Článok 3 Zodpovedné orgány oboznámia Komisiu, ako aj jej zastúpenie v príslušnom členskom štáte, o opatreniach uvedených v druhom odseku článku 2. Ak je to vhodné, môžu požiadať o technickú pomoc na ich uskutočnenie. Článok 4 Opatrenia pre informovanie a publicitu okrem opisu projektu obsahujú: a) objasnenie úlohy, ktorú plní únia prostredníctvom Kohézneho fondu nasledovnými slovami alebo iným zodpovedajúcim vyjadrením: "Tento projekt napomáha znížiť hospodárske a sociálne rozdiely medzi občanmi Európskej únie"; b) európsku vlajku v súlade s grafickými pravidlami ustanovenými v prílohe s nasledovnými slovami alebo iným zodpovedajúcim vyjadrením: "Tento projekt je čiastočne financovaný Európskou úniou." Článok 5 Zodpovedné orgány odošlú Komisii všetky informácie potrebné na prípravu výročnej správy vypracovávanej podľa článku 14 ods. 1 nariadenia (ES) č. 1164/94. KAPITOLA II OPATRENIA PRE INFORMOVANIE A PUBLICITU Oddiel 1 Povinné opatrenia Článok 6 Pri vykonávaní projektov sa prijmú opatrenia ustanovené v článkoch 7 a 8. Článok 7 1. Akonáhle Komisia prijme rozhodnutie čiastočne financovať projekt, médiá (tlač, rozhlas, televízia) musia byť informované o jeho začatí, hlavných etapách jeho vykonávania a o jeho ukončení najprimeranejším spôsobom, zásadne prostredníctvom tlačových konferencií, ale aj prostredníctvom tlačových komuniké a iných prostriedkov. Tlačové konferencie uvedené v prvom odseku nie sú povinné, pokiaľ sú celkové náklady projektu nižšie ako 50 miliónov EUR. Zodpovedný orgán rozhodne, ak je to vhodné, o konaní takýchto konferencií v závislosti od dôležitosti a dôsledkov projektu. 2. Projektová dokumentácia bude poskytnutá médiám a akejkoľvek inej zainteresovanej strane. Článok 8 1. Počas prác musia byť na miestach projektu postavené veľkoplošné reklamné tabule. Pamätné dosky nahradia veľkoplošné reklamné tabule na infraštruktúre prístupnej verejnosti najneskôr do šiestich mesiacov po ukončení prác. 2. Ak projekt získa finančné prostriedky z Kohézneho fondu, postaví sa veľkoplošná reklamná tabuľa alebo sa pripevní doska s opisom projektu a informáciami uvedenými v článku 4. Tieto informácie by mali zaberať najmenej 25 % plochy veľkoplošnej reklamnej tabule. Oddiel 2 Iné opatrenia Článok 9 Popri opatreniach uvedených v článkoch 7 a 8 môžu zodpovedné orgány a propagátori projektu uskutočniť iné opatrenia na dosiahnutie cieľa verejnej informovanosti uvedeného v článku 1, najmä: a) vyobrazenie plagátov na miestach s vysokou viditeľnosťou; b) výroba publikácií (brožúr, letákov, novín, atď.) a video materiálu; c) vytvorenie stránok na internete. KAPITOLA III ÚLOHA MONITOROVACÍCH VÝBOROV Článok 10 Na stretnutiach dotknutých monitorovacích výborov podá predseda správu o postupe informačných opatrení a poskytne členom kópie vyhotovených materiálov alebo dôkaz o vykonaných propagačných opatreniach a použitých nástrojoch, napr. fotografie veľkoplošných reklamných tabúľ a stretnutí. Článok 11 V súlade s článkom 7 predseda monitorovacieho výboru za asistencie Komisie informuje médiá o práci výboru a o vývoji projektov, za ktoré je výbor zodpovedný. KAPITOLA IV ZÁVEREČNÉ USTANOVENIA Článok 12 Rozhodnutie 96/455/ES sa týmto zrušuje. Odkazy na zrušené rozhodnutie sa vykladajú ako odkazy na toto nariadenie. Článok 13 Toto nariadenie nadobúda účinnosť tretí deň po jeho uverejnení v Úradnom vestníku Európskej únie. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 1. apríla 2004 Za Komisiu Michael Barnier člen Komisie [1] Ú. v. ES L 130, 25.5.1994, s. 1. Nariadenie naposledy zmenené a doplnené nariadením (ES) č. 1265/1999 (Ú. v. ES L 161, 26.6.1999, s. 62). [2] Ú. v. ES L 188, 27.7.1996, s. 47. [3] Ú. v. ES L 130, 31.5.2000, s. 30. -------------------------------------------------- PRÍLOHA Podrobné grafické pravidlá týkajúce sa európskej zástavy možno nájsť na adrese: http://europa.eu.int/abc/symbols/emblem/index_sk.htm Príklad základných prvkov, ktoré majú byť pripojené k informačným a propagačným nástrojom a opatreniam: +++++ TIFF +++++ --------------------------------------------------